Rygepolitik på Efterskolen Solbakken

Det er ikke tilladt at ryge på Efterskolen Solbakken. Som ved alle overtrædelser – store som små – af skolens regler, vil I som forældre blive inddraget i det fremadrettede arbejde. I dette tilfælde med at få eleven til at stoppe med at ryge.

Rygereglen gælder på hele skolens område og i den tid hvor eleven er elev på skolen (til og fra skolen, på tur til Skælskær osv.)

Vi sidestiller E-cigaretter og andre produkter, som ligner, med cigaretter.

Vi er ikke vilde med at skulle opstille denne slags regler for eleverne, men det har desværre vist sig at være nødvendigt.

Vi har derfor udarbejdet følgende ”rygeraket”, som vil blive fulgt, hvis eleven mod forventning skulle overtræde vores rygeregel:

1.gang eleven tages i at ryge vil eleven blive sendt hjem til jer med besked om at komme tilbage næste dag.

Tanken bag er, at I som forældre må tage snakken med eleven om vigtigheden af, at han/hun stopper med at ryge så længe han/hun er elev på skolen.

Hvis eleven tages i at ryge igen vil I blive bedt om at komme på skolen til en snak med forstander og evt. kontaktlærer. Inden mødet vil vi bede jer sammen med jeres barn lave en handlingsplan på, hvordan eleven skal have succes med at stoppe med at ryge. Planen skal indeholde helt konkrete tiltag som f.eks. indkøb af nikotinplaster eller tyggegummi.

Hvis samarbejdet skal fortsætte skal vi fornemme, at der er en vilje til og en forståelse for, at rygning på Efterskolen Solbakken skal stoppes – fra både eleven og hjemmet.

Skulle vi mod forventning ikke se en ændring i elevens adfærd omkring rygning, kan det medføre bortvisning fra skolen.

**Hvis jeres barn ryger inden han eller hun starter på Efterskolen Solbakken, er det vigtigt at I allerede inden skolestart har forholdt jer til, at rygning ikke er tilladt på skolen.**

**Det er en rigtig dårlig ide at tænke, at man kan stoppe med at ryge den sidste lørdag inden skolestarten.**

Efterskolen Solbakken, august 2015